Abomaso

Le abomaso es le quarte stomacho de ruminantes e illo corresponde al ventriculo de altere animales. In juvene ruminantes su grandor es circa 50 % del grandor de omne stomachos, ma in adultes solmente 10-20 %, lo que es 10-20 litros.
Contrari al antestomachos illo ha un membrana mucose glandulose que produce acido chlorhydric e enzymas. Dunque le contento del abomaso es multo acide, pH circa 3. Le plus del microbios mori ibi e essera findite a aminoacidos que essera absorbite in le intestino insimul con altere proteinas que tamben es findite in le abomaso. Le enzyma del abomaso es appellate cualio e contine chymosina e pepsina. Solmente juvene ruminantes que ancora bibe lacte produce cualio e su function es finder le caseina durante que le lacte coagula lo que possibilisa le fermentation continue.
Desde tempores immemorabile le homine ha usate cualio pro producer caseo. Alora on ha molinate abomasos de juvene vitellos e extrahite le enzymas in aqua. Un singule abomaso suffice pro producer 300 kg caseo.
Le abomaso es edibile e in connexiones culinari illo es appellate tripa
Le famose platto florentin lampredotto consiste de abomasos que es cocite con tomates, cibolla, petrosilio e seleri.

 Maladias 
Le abomaso de vaccas a lacte, que sovente mangia forrage concentrate (= poc paleas), pote esser extendite per troppo multe gases, lo que augmenta le risco pro dislocationes del abomaso. Le plus commmun es dislocation al sinistre del rumine ma dislocation al dextere tamben occurre, a vices in combination con torsion del abomaso lo que es un stato seriose. Iste dislocationes pote esser corrigite per facer jacer le vacca sur le dorso e massar le ventre durante que on rola le vacca vice versa. Un vacca normalmente face poc resistentia durante un tal manipulation. A vices un operation chirurgic es necessari.
Vaccas pote suffrer de ulceres gastric causate per forrage troppo concentrate e per le acido chlorhydric. Isto pote como in homines causar hemorrhagias seriose.

Categoria:Systema digestive
Categoria:Anatomia de ruminante